2.ปัจจัยความเสี่ยง

2.1 ความเสี่ยงจากปัจจัยภายนอก

2.1.1 ความเสี่ยงจากการแข่งขันและจำนวนคู่แข่งที่เพิ่มมากขึ้น

ในช่วงที่ผ่านมา ผู้ประกอบการในอุตสาหกรรมสิ่งพิมพ์ประเภทหนังสือมีการแข่งขันที่เพิ่มสูงขึ้น
โดยเฉพาะการแข่งขันของสำนักพิมพ์ขนาดใหญ่ ซึ่งจัดอยู่ในประเภทเดียวกับกลุ่มบริษัทฯ
อย่างไรก็ตาม กลุ่มบริษัทฯ
เชื่อว่าจะสามารถรักษาความเป็นหนึ่งในผู้นำของอุตสาหกรรมสิ่งพิมพ์ประเภทหนังสือในประเทศไทยได้ต่อไปในอนาคต
โดยเฉพาะการเป็นหนึ่งในสำนักพิมพ์ที่มียอดจำหน่ายสื่อสิ่งพิมพ์สำหรับเยาวชนจากประเทศญี่ปุ่น
และประเทศในทวีปเอเชียสูงที่สุดในประเทศไทย จากจุดเด่นของกลุ่มบริษัทฯ
ที่มีความสัมพันธ์ที่ดีกับนักเขียนและสำนักพิมพ์ที่มีชื่อเสียง
และที่ประสบความสำเร็จในการผลิตและจัดจำหน่ายสื่อสิ่งพิมพ์ประเภทหนังสือมาอย่างต่อเนื่อง
ซึ่งทำให้กลุ่มบริษัทฯ
สามารถคัดเลือกสิ่งพิมพ์ที่มีแนวโน้มที่จะได้รับความนิยมสูงมาผลิตและจัดจำหน่ายได้ตามเป้าหมาย
นอกจากนั้น กลุ่มบริษัทฯ
ยังมีการผลิตสิ่งพิมพ์หลากหลายประเภทเพื่อครอบคลุมความต้องการของผู้อ่านทุกกลุ่ม
ซึ่งเป็นการลดความเสี่ยงจากการพึ่งพิงผู้อ่านกลุ่มใดกลุ่มหนึ่ง

2.  ความเสี่ยงจากการประกอบธุรกิจ

    1.  ความเสี่ยงจากการพึ่งพิงบริษัทในเครือเนชั่นกรุ๊ปฯในการดำเนินธุรกิจ
        และความเป็นอิสระในการบริหารงานของกลุ่มบริษัทฯ

เนื่องจาก เนชั่นกรุ๊ปฯ เป็นผู้ถือหุ้นรายใหญ่ในกลุ่มบริษัทฯ โดยมีการถือหุ้นในสัดส่วนประมาณร้อยละ
77.65 ของหุ้นที่จำหน่ายได้แล้วทั้งหมดหลังจากการเสนอขายหุ้นของบริษัทฯ แก่ประชาชนทั่วไป
จนถึงปัจจุบัน กลุ่มบริษัทฯ มีการทำธุรกรรมรายการระหว่างกันหลายประเภท เช่น การซื้อกระดาษ
การจ้างพิมพ์ การจ้างส่งสื่อสิ่งพิมพ์ และการรับบริการต่างๆ เป็นต้น กับบริษัทในเครือเนชั่นกรุ๊ปฯ
ดังรายละเอียดในหัวข้อ 10 รายการระหว่างกันโดยในปี 2553
กลุ่มบริษัทฯมีค่าใช้จ่ายที่เป็นต้นทุนขายสินค้า ต้นทุนการให้บริการ
และค่าใช้จ่ายในการขายและบริหารจากธุรกรรมข้างต้นกับบริษัทในเครือเนชั่นกรุ๊ปฯ
เป็นจำนวนรวมทั้งสิ้นประมาณ 126.09 ล้านบาท คิดเป็นสัดส่วนร้อยละ 48.60
ของค่าใช้จ่ายรวมตามงบการเงินรวมของกลุ่มบริษัทฯ ในช่วงเวลาดังกล่าว และกลุ่มบริษัทฯ
ยังคงมีการทำธุรกรรมดังกล่าวอีกในอนาคต เนื่องจากบริษัทในเครือเนชั่นกรุ๊ปฯ
มีทีมงานที่มีความชำนาญ เครือข่ายในการจัดจำหน่ายและเครื่องจักรอุปกรณ์
พร้อมที่จะให้บริการในต้นทุนที่ต่ำกว่าหากกลุ่มบริษัทฯ จะเป็นผู้ดำเนินการเอง
และมีกำลังการผลิตและบริการเพียงพอในการดำเนินการ ดังนั้น กลุ่มบริษัทฯ
อาจมีความเสี่ยงจากการพึ่งพิงบริษัทในเครือเนชั่นกรุ๊ปฯ
ในการสนับสนุนการดำเนินธุรกิจของกลุ่มบริษัทฯ ซึ่งหากบริษัทในเครือเนชั่นกรุ๊ปฯ
ไม่สามารถสนับสนุนการให้บริการข้างต้นดังกล่าวได้ กลุ่มบริษัทฯ อาจได้รับผลกระทบในการจัดพิมพ์
และการจัดส่งสื่อสิ่งพิมพ์บ้างในระยะเวลาอันสั้น เนื่องจาก กลุ่มบริษัทฯ
สามารถสั่งซื้อกระดาษและรับบริการต่างๆ
ผ่านผู้จัดจำหน่ายและผู้ให้บริการรายอื่นที่มีจำนวนหลายรายในประเทศไทย
ในเงื่อนไขทางการค้าปกติและมีราคาตามตลาดเช่นเดียวกับการดำเนินธุรกรรมรายการระหว่างกันข้างต้น
นอกจากนั้นมูลค่าของการทำธุรกรรมรายการระหว่างกันข้างต้นในปี 2553 คิดเป็นประมาณร้อยละ
4.30 ของรายได้รวมของเนชั่นกรุ๊ปฯ ในช่วงเวลาดังกล่าว ซึ่งถือเป็นสัดส่วนที่น้อยมาก ดังนั้น
เนชั่นกรุ๊ปฯ จึงไม่ได้พึ่งพิงรายได้จากกลุ่มบริษัทฯ
และมีแรงจูงใจในการหาประโยชน์จากรายการดังกล่าว

กลุ่มบริษัทฯ มีนโยบายการบริหาร และการตัดสินใจที่เป็นอิสระจากเนชั่นกรุ๊ปฯ
โดยคำนึงถึงผลประโยชน์สูงสุดของผู้ถือหุ้นส่วนน้อยและผู้มีส่วนได้ส่วนเสียทุกฝ่ายของกลุ่มบริษัทฯ
โดยมีอิสระในการจัดหาสินค้าหรือใช้บริการกับผู้ให้บริการภายนอกอื่นๆ
ที่เสนอราคาที่มีเงื่อนไขทางการค้าปกติในราคาตลาดและเป็นประโยชน์มากที่สุดแก่กลุ่มบริษัทฯ เช่น
ในปัจจุบัน กลุ่มบริษัทฯ มีการจ้างโรงพิมพ์ภายนอก ได้แก่ บจก. เอช-เอ็น กรุ๊ป และ บจก.
พริ้นต์โพร พิมพ์งานบางส่วนของกลุ่มบริษัทฯ ดังนั้น กลุ่มบริษัทฯ
จึงไม่มีการพึ่งพิงบริษัทในเครือเนชั่นกรุ๊ปฯ จนทำให้ขาดความเป็นอิสระ นอกจากนี้
การทำธุรกรรมระหว่างบริษัท เนชั่น เอ็กมอนท์ เอ็ดดูเทนเมนท์ จำกัด (“NEE”)
กับบริษัทในเครือเนชั่นกรุ๊ปฯ ยังมีการควบคุมจากผู้ถือหุ้นอีกฝ่ายคือ บริษัท เอ็กมอนท์
อินเตอร์เนชั่นแนล โฮลดิ้ง เอ/เอส ให้มีราคาและเงื่อนไขต่างๆ ที่เป็นธรรม

2.  ความเสี่ยงจากการปรับตัวเพิ่มขึ้นของราคากระดาษและการขาดแคลนกระดาษ

กระดาษที่ใช้ในการผลิตสิ่งพิมพ์จัดเป็นสินค้าประเภท Commodity
ที่มีการเปลี่ยนแปลงทางด้านราคาแปรผันตามความต้องการของการบริโภคและปริมาณการผลิตของผู้ผลิต
(Demand & Supply) และเป็นวัตถุดิบหลักที่สำคัญในการผลิตสื่อสิ่งพิมพ์ของกลุ่มบริษัทฯ
ซึ่งคิดเป็นต้นทุนประมาณร้อยละ 19.27 ของต้นทุนขายและบริการตามงบการเงินรวมของกลุ่มบริษัทฯ
ในปี 2553 ดังนั้นกลุ่มบริษัทฯ จึงมีความเสี่ยงจากการผันผวนของราคากระดาษ
ซึ่งอาจส่งผลกระทบโดยตรงต่อต้นทุนการผลิตและกำไรสุทธิของกลุ่มบริษัทฯ นอกจากนั้น บริษัทฯ
ยังมีความเสี่ยงจากการขาดแคลนกระดาษ Newsprint ชนิดม้วนที่ใช้พิมพ์หนังสือพิมพ์ นิตยสาร
และหนังสือที่มียอดพิมพ์สูง ซึ่งเป็นวัตถุดิบที่สำคัญที่บริษัทฯ ใช้ในการผลิตสิ่งพิมพ์
เนื่องจากกระดาษชนิดดังกล่าวหาซื้อได้ยากในประเทศไทยและต้องซื้อเป็นจำนวนมากในแต่ละครั้ง

ในการลดความเสี่ยงจากการขาดแคลนกระดาษและการปรับตัวเพิ่มขึ้นของราคากระดาษ
Newsprint ชนิดม้วน กลุ่มบริษัทฯ จะสั่งซื้อจากบริษัทในเครือเนชั่นกรุ๊ปฯ
สำหรับการจัดพิมพ์ที่โรงพิมพ์ในเครือเนชั่นกรุ๊ปฯ ซึ่งเป็นการจัดพิมพ์ส่วนใหญ่ของกลุ่มบริษัทฯ
โดยเนชั่นกรุ๊ปฯ มีประสบการณ์ในการจัดซื้อกระดาษเป็นระยะเวลานาน
มีการจัดซื้อกระดาษสำรองไว้ และเข้าใจในวงจรของราคากระดาษเป็นอย่างดี รวมทั้งเนชั่นกรุ๊ปฯ
ได้มีการบริหารความเสี่ยงจากอัตราแลกเปลี่ยนโดยการทำ Forward Contract
ไว้ตามปริมาณกระดาษที่คาดว่าจะใช้ล่วงหน้า ดังนั้น การจัดซื้อกระดาษจากเนชั่นกรุ๊ปฯ
จึงช่วยลดความเสี่ยงจากความผันผวนของราคากระดาษ และการขาดแคลนกระดาษได้

นอกจากนี้ กลุ่มบริษัทฯ จะสั่งจองกระดาษก่อนการตั้งราคาขายของหนังสือ เพื่อให้กลุ่มบริษัทฯ
ยังสามารถรักษาสัดส่วนของต้นทุนกระดาษต่อราคาหนังสือไว้ได้
รวมทั้งบริษัทฯสามารถปรับราคาของหนังสือหลายประเภทขึ้นได้
ในกรณีที่ต้นทุนกระดาษเพิ่มขึ้นอย่างเป็นสาระสำคัญ

3.  ความเสี่ยงด้านการจัดหาลิขสิทธิ์สิ่งพิมพ์

ในการประกอบธุรกิจสำนักพิมพ์ ซึ่งมีสัดส่วนรายได้ประมาณร้อยละ 66
ของรายได้ทั้งหมดของกลุ่มบริษัทฯ ในปี 2553 กลุ่มบริษัทฯ
ไม่ได้เป็นเจ้าของลิขสิทธิ์สิ่งพิมพ์ส่วนใหญ่ที่ผลิตและจัดจำหน่าย แต่กลุ่มบริษัทฯ
มีการจัดซื้อลิขสิทธิ์สิ่งพิมพ์มาจากเจ้าของลิขสิทธิ์ซึ่งเป็นนักเขียนหรือสำนักพิมพ์ทั้งในและต่างประเทศจำนวนหลายราย
เพื่อนำมาผลิตและจัดจำหน่ายเพียงรายเดียว (Exclusive) ในประเทศไทย
ซึ่งส่วนใหญ่มีระยะเวลา 3 – 5 ปี และมีสิทธิต่ออายุสัญญาได้ในราคาและเงื่อนไขเดิม ทั้งนี้
เจ้าของลิขสิทธิ์สามารถยกเลิกสัญญาได้ หากกลุ่มบริษัทฯ ทำผิดสัญญา และ/หรือมีปัญหาด้านการเงิน
และ/หรืออยู่ในสถานะล้มละลาย เป็นต้น ดังนั้น กลุ่มบริษัทฯ
จึงอาจมีความเสี่ยงที่ไม่สามารถจัดหาลิขสิทธิ์สิ่งพิมพ์ที่ต้องการมาผลิตและจัดจำหน่ายได้ นอกจากนี้
กลุ่มบริษัทฯ อาจมีความเสี่ยงจากการที่เจ้าของลิขสิทธิ์ไม่ต่ออายุสัญญา หรือยกเลิกสัญญา
ซึ่งอาจส่งผลกระทบต่อการดำเนินธุรกิจ ฐานะทางการเงิน และผลประกอบการของกลุ่มบริษัทฯ
ในอนาคต

อย่างไรก็ตาม กลุ่มบริษัทฯ
ไม่เคยประสบปัญหาด้านการจัดหาลิขสิทธิ์สิ่งพิมพ์จากเจ้าของลิขสิทธิ์ทั้งในประเทศและต่างประเทศในช่วงที่ผ่านมา
เนื่องจากตลาดสิ่งพิมพ์มีขนาดที่ใหญ่และมีลิขสิทธิ์สิ่งพิมพ์ประเภทต่างๆ ให้เลือกซื้อเป็นจำนวนมาก
รวมทั้งกลุ่มบริษัทฯ ยังมีความสัมพันธ์ที่ดีกับนักเขียนและสำนักพิมพ์ที่มีชื่อเสียงหลายราย
และประสบความสำเร็จในการผลิตและจัดจำหน่ายสื่อสิ่งพิมพ์ประเภทหนังสือมาอย่างต่อเนื่อง
กลุ่มบริษัทฯ
จึงสามารถเลือกซื้อลิขสิทธิ์สิ่งพิมพ์ที่ต้องการและได้รับความไว้วางใจจากเจ้าของลิขสิทธิ์ในการให้ลิขสิทธิ์สิ่งพิมพ์ที่มีแนวโน้มที่จะได้รับความนิยมสูงมาผลิตและจัดจำหน่าย
นอกจากนี้ กลุ่มบริษัทฯ ยังปฏิบัติตามสัญญาอย่างเคร่งครัด
จึงไม่มีปัญหาเรื่องการไม่ต่อสัญญาหรือยกเลิกสัญญาตลอดระยะเวลาที่ผ่านมา

4.  ความเสี่ยงจากการต่อสัญญาการเป็นตัวแทนจำหน่ายหนังสือพิมพ์และนิตยสารต่างประเทศ

ในการประกอบธุรกิจตัวแทนจำหน่ายสิ่งพิมพ์ต่างประเทศ ซึ่งมีสัดส่วนรายได้ประมาณร้อยละ 31.67
ของรายได้ทั้งหมดของกลุ่มบริษัทฯ ในปี 2553 กลุ่มบริษัทฯ
จะทำสัญญาเป็นตัวแทนจำหน่ายกับเจ้าของสิ่งพิมพ์จำนวนหลายราย
โดยส่วนใหญ่สัญญาตัวแทนจำหน่ายนิตยสารมีระยะเวลา 1 ปี
และมีสิทธิต่ออายุสัญญาได้ในราคาและเงื่อนไขเดิม
สำหรับสัญญาตัวแทนจำหน่ายหนังสือพิมพ์จะหมดอายุเมื่อมีการยกเลิกสัญญา ทั้งนี้
เจ้าของสิ่งพิมพ์สามารถยกเลิกสัญญาได้ หากกลุ่มบริษัทฯ ทำผิดสัญญา และ/หรือมีปัญหาด้านการเงิน
และ/หรืออยู่ในสถานะล้มละลาย และ/หรือเมื่อมีการแจ้งอีกฝ่ายล่วงหน้า เป็นต้น ทั้งนี้กลุ่มบริษัทฯ
อาจมีความเสี่ยงจากการที่เจ้าของสิ่งพิมพ์ไม่ต่ออายุสัญญา หรือยกเลิกสัญญา
ซึ่งอาจส่งผลกระทบต่อการดำเนินธุรกิจ ฐานะทางการเงิน และผลประกอบการของกลุ่มบริษัทฯ
ในอนาคต

อย่างไรก็ตามกลุ่มบริษัทฯ
กับเจ้าของสิ่งพิมพ์มีการทำธุรกิจและมีความสัมพันธ์อันดีต่อกันเป็นระยะเวลายาวนาน
โดยผู้บริหารและทีมงานของบริษัทฯ เป็นกลุ่มที่ทำธุรกิจนี้กับเจ้าของสิ่งพิมพ์มาตั้งแต่เริ่มต้น รวมทั้ง
กลุ่มบริษัทฯ ได้มีการปฏิบัติตามสัญญาอย่างเคร่งครัด
จึงไม่มีปัญหาเรื่องการไม่ต่อสัญญาหรือยกเลิกสัญญาตลอดระยะเวลาที่ผ่านมา นอกจากนี้
เจ้าของสิ่งพิมพ์ The Yomiuri Shimbun และ The Wall Street Journal Asia
ได้ว่าจ้างกลุ่มบริษัทฯ ให้ดำเนินการพิมพ์และจัดส่งหนังสือพิมพ์ต่างประเทศดังกล่าว
ซึ่งได้มีการลงทุนในการสร้างฐานข้อมูล การพัฒนาฐานข้อมูลลูกค้าในระบบสารสนเทศของบริษัทฯ
และการพัฒนาบุคลากรของกลุ่มบริษัทฯ ให้มีความเชี่ยวชาญโดยเฉพาะในการดำเนินงาน ดังนั้น
โอกาสที่เจ้าของสิ่งพิมพ์ดังกล่าวจะยกเลิกสัญญาการเป็นตัวแทนจำหน่ายกับกลุ่มบริษัทฯ จึงมีน้อย

2.2.5 ความเสี่ยงจากการพึ่งพิงผู้บริหารและบุคลากรที่มีประสบการณ์และความสามารถ

ในช่วงที่ผ่านมา กลุ่มบริษัทฯ ดำเนินธุรกิจโดยพึ่งพิงผู้บริหารและบุคลากรของกลุ่มบริษัทฯ
ที่มีความเชี่ยวชาญและมีความสามารถเฉพาะด้าน
ซึ่งนับเป็นทรัพยากรที่สำคัญในการผลิตและจัดจำหน่ายสิ่งพิมพ์ต่างๆ ของกลุ่มบริษัทฯ
รวมถึงการพึ่งพิงความสัมพันธ์ระหว่างผู้บริหารกับนักเขียนและสำนักพิมพ์เจ้าของลิขสิทธิ์สิ่งพิมพ์ที่มีชื่อเสียงทั้งในประเทศและต่างประเทศ
ตัวแทนจำหน่ายสิ่งพิมพ์ และคู่ค้าอื่นๆ ดังนั้น หากกลุ่มบริษัทฯ สูญเสียบุคลากรที่สำคัญเหล่านี้ไป
อาจส่งผลกระทบต่อการดำเนินงานของกลุ่มบริษัทฯ ในอนาคต

อย่างไรก็ตาม กลุ่มบริษัทฯ
ได้มีมาตรการลดความเสี่ยงดังกล่าวโดยมีการส่งเสริมและสนับสนุนให้มีการกระจายอำนาจและความรับผิดชอบให้ผู้บริหารในระดับรองๆ
ลงมาให้สามารถปฏิบัติหน้าที่แทนได้ โดยอยู่ภายใต้โครงสร้างที่กระจายความสำคัญ
ความรับผิดชอบและภาระหน้าที่ นอกจากนั้น กลุ่มบริษัทฯ
ยังจัดฝึกอบรมพนักงานเป็นประจำเพื่อเพิ่มพูนความรู้ในการปฏิบัติงานให้สามารถทำงานทดแทนบุคลากรที่สำคัญในช่วงเวลาที่จำเป็นได้

2.2.6 ความเสี่ยงจากการด้อยค่าของสินค้าคงเหลือ

ปัจจุบัน สิ่งพิมพ์ของกลุ่มบริษัทฯ มีการขายผ่านตัวแทนจำหน่ายเป็นส่วนใหญ่ โดยกลุ่มบริษัทฯ
จะรับคืนสิ่งพิมพ์ที่ไม่สามารถจำหน่ายได้จากตัวแทนจำหน่าย
ซึ่งอาจเป็นผลให้มีสิ่งพิมพ์เป็นสินค้าคงเหลือเป็นจำนวนมากได้
สินค้าคงเหลือดังกล่าวมีโอกาสเสื่อมคุณภาพ เสียหาย และล้าสมัยเมื่อเวลาผ่านไป
ซึ่งอาจส่งผลกระทบต่อผลการดำเนินงานของกลุ่มบริษัทฯ โดย ณ วันที่ 31 ธันวาคม 2553
กลุ่มบริษัทฯมีมูลค่าสินค้าคงเหลือสุทธิจำนวน 68.79 ล้านบาท หรือคิดเป็นร้อยละ 24.42
ของมูลค่าสินทรัพย์ทั้งหมดของกลุ่มบริษัทฯ อย่างไรก็ตาม กลุ่มบริษัทฯ
ได้มีค่าเผื่อสินค้าล้าสมัยในสัดส่วนร้อยละ 100 ของมูลค่าสินค้าคงเหลือที่มีอายุมากกว่า 1
ปีขึ้นไปและผลิตครบชุดแล้ว และของสินค้าคงเหลือที่มีอายุมากกว่า 3 ปีขึ้นไปแต่ยังผลิตไม่ครบชุด
โดยมีการตั้งค่าเผื่อดังกล่าวทุกเดือน ซึ่ง ณ วันที่ 31 ธันวาคม 2553 กลุ่มบริษัทฯ
มีค่าเผื่อสินค้าล้าสมัยจำนวน 67.20 ล้านบาท นอกจากนั้น เพื่อลดปริมาณสินค้าคงเหลือ กลุ่มบริษัทฯ
จะนำเอาหนังสือเก่าออกมาจำหน่ายเป็นระยะๆ
โดยการจัดกิจกรรมพิเศษเพื่อส่งเสริมการขายในงานนิทรรศการต่างๆ ที่จัดขึ้นเป็นประจำทุกปี
สำหรับหนังสือการ์ตูนที่มีเล่มต่อเนื่อง กลุ่มบริษัทฯ
จะดำเนินการนำเล่มที่ออกใหม่จำหน่ายควบคู่ไปกับเล่มที่ได้เคยวางจำหน่ายไปแล้ว
ซึ่งรวมถึงการนำการ์ตูนที่มีการออกจำหน่ายครบทุกเล่มแล้วมาจัดจำหน่ายรวมเป็นชุดเพื่อกระตุ้นการจำหน่ายด้วย

2.2.7 ความเสี่ยงจากการเปลี่ยนแปลงเทคโนโลยี

ในปัจจุบัน อินเตอร์เน็ตเป็นสื่อที่สามารถเข้าถึงผู้อ่านและผู้บริโภคอื่นได้อย่างกว้างขวาง
มีความสะดวกรวดเร็ว และมีค่าใช้จ่ายต่ำ ส่งผลให้ประเทศไทยและประเทศอื่นๆ ทั่วโลก
มีการเปลี่ยนแปลงจากยุคการบริโภคเนื้อหา (Content)
ทางสื่อสิ่งพิมพ์ไปสู่การบริโภคเนื้อหาทางสื่ออินเตอร์เน็ตเพิ่มมากขึ้นตามลำดับ ดังนั้น
ความนิยมการบริโภคเนื้อหาในสื่ออินเตอร์เน็ตที่เพิ่มขึ้นอาจส่งผลกระทบต่อการดำเนินงานของกลุ่มบริษัทฯ
ที่มีธุรกิจหลักในการผลิตและจัดจำหน่ายสื่อสิ่งพิมพ์ในอนาคต

อย่างไรก็ตาม กลุ่มบริษัทฯ
มีแผนงานในอนาคตที่จะนำเนื้อหาและรูปภาพจากสื่อสิ่งพิมพ์ไปต่อยอดการดำเนินธุรกิจบนสื่ออินเตอร์เน็ต
เช่น การให้บริการการ์ตูนออนไลน์บนระบบอินเตอร์เน็ต และการให้บริการพาณิชย์อิเลคโทรนิคส์
(E-commerce) ที่เกี่ยวข้อง เป็นต้น การให้บริการดังกล่าวของกลุ่มบริษัทฯ
เป็นการพัฒนาธุรกิจให้ทันต่อการเปลี่ยนแปลงเทคโนโลยี และความต้องการของผู้บริโภคในอนาคต

2.2.8 ความเสี่ยงจากการประกอบธุรกิจสื่อใหม่ (New Media)

ในการทำสื่อสาระ (Content) ออกสู่สื่อใหม่ๆ ซึ่งมีอยู่หลายช่องทางด้วยกันในปัจจุบัน เช่น
คอมพิวเตอร์ โทรศัพท์ Smartphone , E- Reader หรืออุปกรณ์ชนิดอื่นๆ อาจมีการลักลอบ ทำซ้ำ
หรือนำสื่อสาระไปใช้โดยผิดกฏหมายซึ่งทำให้เกิดความเสี่ยงและผลกระทบต่อการธุรกิจสื่อสิ่งพิมพ์ด้วยหากมีการนำไปผลิต
ขายหรือส่งต่อ เพื่อลดความเสี่ยงจากการลักลอบนี้ ทางกลุ่มฯ
จะพิจารณาเลือกเทคโนโลยีที่มีความปลอดภัยสูง
รวมถึงการเลือกเนื้อหาและเวลาที่เหมาะสมในการออกสินค้าไปยังสื่อใหม่ต่างๆ
ความเสี่ยงอีกประการในการประกอบธุรกิจสื่อใหม่นี้คือด้านเทคโนโลยีที่มีการลงทุนค่อนข้างสูงและมีการเปลี่ยนแปลงเร็ว
ทางกลุ่มฯบริหารจัดการความเสี่ยงเหล่านี้ด้วยการมองหาพันธมิตรที่มีความพร้อมทางด้านเทคโนโลยีและร่วมมือกันในการขยายช่องทางการจำหน่ายผ่านสื่อใหม่ไปพร้อมกัน
โดยอาศัยความเชี่ยวชาญจากทั้งสองฝ่ายคือเทคโนโลยีและสื่อสาระเพื่อให้เกิดประโยชน์สูงสุด

3. ความเสี่ยงจากกลุ่มผู้ถือหุ้นรายใหญ่มีอิทธิพลต่อการกำหนดนโยบายและบริหารจัดการกลุ่มบริษัทฯ

ภายหลังการเสนอขายหุ้นสามัญแก่ประชาชนทั่วไป เนชั่นกรุ๊ปฯ จะถือหุ้นประมาณร้อยละ 77.65
ของทุนชำระแล้ว
จึงทำให้สามารถควบคุมคะแนนเสียงในการลงมติที่สำคัญในการประชุมผู้ถือหุ้นได้ทั้งหมด
ซึ่งรวมถึงมติพิเศษที่กฎหมายหรือข้อบังคับของบริษัทฯ กำหนดให้ต้องได้รับเสียง 3 ใน 4
ของจำนวนหุ้นที่เข้าประชุมและมีสิทธิออกเสียง
ทำให้ผู้ถือหุ้นรายอื่นไม่สามารถรวบรวมคะแนนเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้
นอกจากนี้ เนชั่นกรุ๊ปฯ ยังมีส่วนร่วมในการบริหารจัดการกลุ่มบริษัทฯ โดยมีกรรมการตัวแทนจำนวน
2 ท่านจากทั้งหมด 9 ท่าน และคณะกรรมการบริหารจำนวน 2 ท่านจากทั้งหมด 5
ท่านเป็นตัวแทนของเนชั่นกรุ๊ปฯ

อย่างไรก็ตาม เพื่อถ่วงดุลการบริหารงานของผู้ถือหุ้นรายใหญ่ บริษัทฯ
จึงได้แต่งตั้งกรรมการอิสระที่เป็นบุคคลภายนอกจำนวน 3 ท่าน
เพื่อทำหน้าที่ในการตรวจสอบการดำเนินงานของผู้บริหารและดูแลผลประโยชน์ของผู้ถือหุ้นรายย่อย

โดยในปี 2554 บริษัทฯ
จะเสนอที่ประชุมผู้ถือหุ้นเพื่อเสนอแต่งตั้งกรรมการเข้าดำรงตำแหน่งกรรมการอิสระ เพิ่มเติม 1
ตำแหน่ง
เพื่อทำหน้าที่ในการตรวจสอบการดำเนินงานของผู้บริหารและดูแลผลประโยชน์ของผู้ถือหุ้นรายย่อย
และเป็นไปตามเกณฑ์โครงสร้างกรรมการบริษัท ตามที่สำนักงาน ก.ล.ต. กำหนด